**ΕΝΕΡΓΗΤΙΚΗ – ΠΑΘΗΤΙΚΗ ΣΥΝΤΑΞΗ: ΜΕΤΑΤΡΟΠΗ**

**Θεωρία - Αναλυτική παρουσίαση**

**1. α) Πότε χρησιμοποιούμε Ενεργητική και πότε Παθητική σύνταξη;**

α) Χρησιμοποιούμε Ενεργητική σύνταξη, όταν θέλουμε να τονίσουμε το Υποκείμενο που ενεργεί και δρα.

Χρησιμοποιούμε Παθητική σύνταξη, όταν θέλουμε να τονίσουμε την ενέργεια του ρήματος.

**β) Πώς λειτουργεί η Ενεργητική και η Παθητική σύνταξη στη διαμόρφωση του ύφους του κειμένου;**

**Η Ενεργητική σύνταξη προσδίδει:**

* υποκειμενικότητα (κάνει το ύφος πιο προσωπικό)
* αμεσότητα
* ζωντάνια/ παραστατικότητα

**Η Παθητική σύνταξη προσδίδει:**

* αντικειμενικότητα/ ουδετερότητα (κάνει το ύφος πιο απρόσωπο)
* τυπικότητα/ επισημότητα
* νοηματική πυκνότητα και συντομία

**Πώς σκέφτομαι για να κάνω τη μετατροπή από την Ενεργητική στην Παθητική σύνταξη και αντίστροφα;**

Για να μεταφέρω ένα ρήμα **από την Ενεργητική** στην **Παθητική σύνταξη**:

* Μετατρέπω **το αντικείμενο της Ενεργητικής** σε **υποκείμενο της Παθητικής διάθεσης.**
* Αν υπάρχουν **δύο αντικείμενα** (το άμεσο και το έμμεσο), μετατρέπω **το άμεσο σε υποκείμενο**.
* Μετατρέπω **το υποκείμενο της Ενεργητικής σε ποιητικό αίτιο της Παθητικής.**
* Τοποθετώ **το ρήμα στον ίδιο χρόνο,** στην Παθητική φωνή, **ώστε** **να συμφωνεί στο πρόσωπο με το νέο υποκείμενο.**

**Ασκήσεις**

**Να μετατρέψετε την ενεργητική σύνταξη σε παθητική ή το αντίστροφο και να αιτιολογήσετε την επιλογή σύνταξης από τον συγγραφέα.**

* **1**. Ο αναλφαβητισμός αναστέλλει την οικονομική ανάπτυξη
* **2**. Η μη ολοκλήρωση της υποχρεωτικής εκπαίδευσης δυσχεραίνει την επιτυχή ενσωμάτωση των ατόμων στην αγορά εργασίας
* **3**. θα πρέπει να αναζητηθούν συστηματικά νέοι τρόποι εκμάθησης ξένων γλωσσών
* **4**. Στον προφορικό λόγο το κείμενο […] προσλαμβάνεται από τον δέκτη
* **5**. Έξω από τη χώρα μας πάλι δεν έχουμε προβάλει την ελληνική γλώσσα με σωστό και ουσιαστικό τρόπο.
* **6**. Η τυπογραφία διεύρυνε τη γλωσσική ποικιλία με τα ποικίλα «εργαλεία» του γραπτού λόγου
* **7**. Οι γονείς κυριεύονται από φόβους για τον αποχωρισμό των παιδιών.
* **8**. Η κοινωνία πρέπει να οργανώσει την κοινωνικοποίηση των νέων
* **9**. Το προσωπικό στυλ ελεύθερου χρόνου επηρεάζεται και διαμορφώνεται από την οικογένεια.
* **10**. Μαθήματα ελληνικής γλώσσας προσφέρονται σήμερα σχεδόν από όλα τα πανεπιστήμια της χώρας.